作者:黃子行
標題:賀新郎
內容:開遍寒梅萼。正東皇、排酥砌玉，幻成樓閣。十萬瓊琚仙女隊，來趁春光遊樂。向醉裡、玉簪輕落。零亂不知何處去，甚人間、一夜東風惡。吹起在，畫簷角。參差向曉森如削。似吳姬、妝殘粉指，向人垂著。好似西園春筍瘦，紅錦䙀兒乍剝。且莫遣、兒童敲卻。擬辦羔兒香甕酒，喚劉叉、來醉尊前約。吟好句，再描摸。